ส่วนที่ 1

ข้อมูลสรุป (Executive Summary)

บริษัท อินเทอร์เน็ตประเทศไทย จำกัด (มหาชน) (“บริษัท”) ก่อตั้งขึ้นในปี พ.ศ. 2538
เป็นผู้ให้บริการอินเทอร์เน็ตเชิงพาณิชย์รายแรกของประเทศไทย
ปัจจุบันเป็นผู้ให้บริการเทคโนโลยีสารสนเทศ และการสื่อสารผ่านระบบเครือข่ายที่มีศักยภาพสูงทั้งใน
และระหว่างประเทศภายใต้ชื่อ “ไอเน็ต
(INET)”นอกจากนี้ยังได้รับความร่วมมือจากพันธมิตรทางธุรกิจซึ่งเป็นองค์กรชั้นนำของประเทศ
การให้บริการของบริษัทครอบคลุมการให้บริการอินเทอร์เน็ตความเร็วสูง
การบริหารเครือข่ายขนาดใหญ่ของประเทศ บริการระบบพาณิชย์อิเล็กทรอนิกส์
และระบบการชำระเงินออนไลน์ที่มีความปลอดภัยสูง
ทั้งนี้ผู้ใช้บริการสามารถมั่นใจได้ว่าบริการของบริษัทเป็นบริการที่มีคุณภาพและมาตรฐานสูง
โดยได้รับการรับรองมาตรฐานระบบงานคุณภาพ ISO 9001:2000 ครอบคลุม 3
บริการหลักของบริษัทคือ Corporate Node, MetroLAN และ INET Data Center จาก SGS
(THAILAND) Ltd. บริษัทยังมุ่งมั่นพัฒนาผลิตภัณฑ์ บริการ
และโซลูชั่นใหม่ๆอย่างต่อเนื่องเพื่อตอบสนองทุกความต้องการใช้งานของกลุ่มลูกค้า
และเพื่อทำประโยชน์ให้แก่สังคม เช่น โครงการเครือข่าย OpenCARE
เป็นเครือข่ายแจ้งเตือนภัยพิบัติ เป็นต้น

เริ่มตั้งแต่วันที่ 1 มกราคม 2550 เป็นต้นไป กลุ่มบริษัทซึ่งประกอบด้วย บริษัท
อินเทอร์เน็ตประเทศไทย จำกัด (มหาชน) และบริษัทย่อยคือ บริษัท แมนดาลา คอมมูนิเคชั่น จำกัด
ประกอบธุรกิจให้บริการโทรคมนาคม และบริการที่เกี่ยวข้อง (สัดส่วนการถือหุ้น 99.93%)
ได้เปลี่ยนวิธีการบันทึกบัญชีเงินลงทุนในบริษัทย่อย ในงบการเงินเฉพาะบริษัทจากวิธีส่วนได้เสีย
(Equity method) เป็นวิธีราคาทุน (Cost method) เพื่อให้สอดคล้องกับมาตรฐานการบัญชี
ฉบับที่ 44 เรื่อง “งบการเงินรวมและการบัญชีสำหรับเงินลงทุนในบริษัทย่อย”
และมาตรฐานการบัญชี ฉบับที่ 45 เรื่อง “การบัญชีสำหรับเงินลงทุนในบริษัทร่วม” โดยในปี 2550
กลุ่มบริษัทมีรายได้รวมทั้งสิ้น 771 ล้านบาท ลดลงร้อยละ 14 จากปี 2549
ลดลงในส่วนของรายได้ขาย
และรายได้จากงานโครงการในลักษณะสัญญาจ้างดำเนินการที่รับรู้รายได้ตามอัตราส่วนของงานที่ทำเสร็จ
ในขณะที่มีรายได้จากธุรกิจ Business Solutions เพิ่มขึ้นในกลุ่มบริการอื่น ได้แก่ INET Data
Center, Banking and Financial Services และ e-Business and Media Services
และมีรายได้จากธุรกิจการให้บริการอินเทอร์เน็ต (Access Business)
เพิ่มขึ้นในบริการประเภทอินเทอร์เน็ตความเร็วสูง ได้แก่ บริการ MetroLAN และ Broadband
สรุปสัดส่วนของรายได้ระหว่างธุรกิจ Access Business และBusiness Solutions ในปี
2550 เท่ากับ 70 : 30 (ปี 2549 เท่ากับ 62 : 38)

ในปี 2550 กลุ่มบริษัทได้รับรู้ส่วนแบ่งกำไรตามวิธีส่วนได้เสียจากบริษัท เน็ต เบย์ จำกัด
ซึ่งเป็นบริษัทร่วม (มีสัดส่วนการถือหุ้น 40%) ประกอบธุรกิจอีโลจิสติกส์
จัดทำและพัฒนาระบบทางอิเล็กทรอนิกส์
รวมทั้งเป็นที่ปรึกษาให้คำแนะนำด้านโทรคมนาคมและการสื่อสาร เป็นจำนวน 9 ล้านบาท
เพิ่มขึ้นร้อยละ 907 จากปีก่อน และได้รับปันผลสำหรับผลการดำเนินงานประจำปี 2548 และปี
2549 จำนวน 0.73 ล้านบาท ในระหว่างปี 2550 บริษัทได้ถอนการลงทุนใน บริษัท แอปโซลูท
อิมแพค จำกัด (สัดส่วนการถือหุ้น 9%)
ซึ่งดำเนินธุรกิจการให้บริการสื่อโฆษณาดิจิทอลโดยขายหุ้นทั้งจำนวน 900,000 หุ้น
ในราคาพาร์หุ้นละ 10 บาท โดยรับชำระเป็นเงินสด จำนวน 9 ล้านบาท
เพื่อลดการลงทุนที่ไม่ก่อให้เกิดผลตอบแทนแก่บริษัท

สำหรับฐานะการเงิน และผลประกอบการของบริษัทในปี 2550 สิ้นสุดวันที่ 31 ธันวาคม 2550
บริษัทมีสินทรัพย์รวม 830 ล้านบาท หนี้สินรวม 185 ล้านบาท ส่วนของผู้ถือหุ้นรวม 646 ล้านบาท
และมีรายได้รวม 771 ล้านบาท ขาดทุนสุทธิทั้งสิ้น 1.8 ล้านบาท
นับเป็นผลประกอบการปีแรกที่บริษัทมีผลขาดทุนสุทธิ
โดยมีสาเหตุหลักมาจากการตั้งสำรองค่าเผื่อหนี้สูญของลูกหนี้รายหนึ่ง จำนวน 19 ล้านบาท
และมีส่วนลดการชำระเงินที่ให้ตามเงื่อนไขที่ได้ตกลงกันไว้กับลูกค้าอีกรายหนึ่งจำนวน 7 ล้านบาท
ทั้งนี้หากไม่รวมรายการที่มีผลกระทบดังกล่าว
ผลประกอบการของธุรกิจหลักของบริษัทจะมีกำไรจากการดำเนินงานจำนวน 14 ล้านบาท
ซึ่งเพิ่มขึ้นร้อยละ 35 จากปี 2549